༡༩༥༩ཚུན་ནས་ད་ལྟའི་བར་བོན་གྱི་མདོ་སྔགས་སེམས་གསུམ་གྱི་འགྲེལ་དང་།རྒྱལ་རབས་ལོ་རྒྱུས།བཟོ་རིག་གི་རྣམ་བཤད་སོགས་གསུང་རྩོམ་པོ་ཏི་བཅུ་ཕྲག་བརྒལ་བར་བརྩམས།དེ་རྣམས་ལའང་བརྗོད་བྱ་དང་རྗོད་བྱེད་གང་ཐད་ནས་ཁྱད་པར་འཕགས་པའི་ཁྱད་བོན་དུ་མ་ལྡན་པ་དང་།ལྷག་པར་དུ་སྟོན་པའི་ཆ་ལུགས་དང་།འཁྲུངས་འདས་ཀྱི་དུས་ཚིགས་སོགས་མདོ་རྒྱུད་དང་མཐུན་པའི་གསལ་བཤད་གནང་བ་དང་།དེ་མིན་མདོ་སྔགས་སེམས་གསུམ་གྱི་ལྟ་བའི་གནད་རྣམས་ལའང་ལོང་བས་གླང་མཇུག་ལ་འཇུས་པ་བཞིན་གཞན་གྱི་ཟེར་སྒྲོས་ཙམ་དང་།རང་ཕྱོགས་ཀྱི་མཁས་པས་གསུངས་པ་ཙམ་ལ་རྒྱུ་མཚན་དུ་བཟུང་ནས་སྐྱར་ཟློས་ཡང་ཟློས་བྱས་པ་ཙམ་ལས།སྐྱེས་སྦྱངས་ཤེས་རབ་ཀྱིས་བཀྲལ་བའི་ཡོན་ཏན་ཏེ།གོ་སླ་འཇུག་བདེ་དང་།ཁ་གསལ་གོ་བདེའི་མན་ངག་གང་ཡང་མེད་པའི་བསྟན་བཅོས་ལྟ་བུ་མ་ཡིན་པར།བོན་གྱི་རྒྱུད་གཞུང་རྣམ་མའི་ཁུངས་ལ་བཅར་ཏེ་མདོ་སྔགས་ཀྱི་དཀའ་བའི་གནད་རྣམས་ལ་ལུང་རིག་ཟུང་འབྲེལ་གྱིས་འགྲེལ་བཤད་གནང་ཡོད་པས།བསྟན་བཅོས་འདི་རྣམས་ནི་རྒྱལ་གཤེན་བསྟན་པའི་པད་ཚལ་བཞད་བྱེད་ཀྱི་གཟི་བརྗིད་འོད་སྟོང་འབར་བའི་ཉིན་བྱེད་དངོས་ཡིན།དེ་ཡང་སངས་རྒྱས་ཀྱི་བསྟན་པའི་སྙིང་བོ་ནི།ལུང་དང་རྟོགས་པ་གཉིས་ཡིན་ལ་ལུང་གི་བོན་ལ་འཆད་རྩོད་རྩོམ་པ་དང་།རྟོགས་པའི་བོན་ལ་ཐོས་བསམ་སྒོམ་པའི་ཉམས་ལེན་གྱིས་རྒྱལ་བསྟན་རིན་པོ་ཆེ་སྐྱོང་བ་ནི་བསྟན་པ་འཛིན་པའི་སྐྱེས་བུ་སྤྱི་ཡི་མཛད་སྲོལ་བཞིན།རིན་པོ་ཆེ་མཆོག་གིས་ནམ་རྒྱུན་མངའ་ཐང་ཆེ་གྲགས་ཀྱི་སྤྲོས་པ་བསྐྱུངས་ནས།རྒྱལ་བ་གོང་མའི་མཛད་པ་བཞིན་འདོད་ཆུང་ཆོག་ཤེས་དང་།བྱ་བྲལ་ཉམས་ཆུང་གི་ཚུལ་ལས་གཡོ་བ་མེད་པར་བཞུགས་ཏེ།འཆད་ཉན་གྱི་བྱ་བ་ནི་བསྟན་པའི་གསལ་བྱེད་དུ་དགོངས་ནས་དགུང་གྲངས་མཐོན་པོར་སོན་ཀྱང་ད་དུང་སྐུ་ངལ་ལ་འཛེམ་པ་མེད་པར་ཉིན་རེ་བཞིན་འཆད་ཐུན་མ་ཆད་པ་མཛད་པ་དང་།འཆད་ཉན་སྒོམ་སྒྲུབ་ཀྱི་བར་གསེང་རྣམས་ལའང་སོལ་དལ་དང་།གཡེང་བའི་དབང་དུ་དུས་ཚོད་ཅུང་ཟད་ཡང་མི་གཏོང་བར་རིག་ལམ་དོན་གཉེར་དང་།ཕྱག་དཔེ་གཟིགས་རྒྱུ།གནད་འགག་རྣམས་ཟིན་ཐོ་བཀོད་པ་སོགས་ཀྱིས་བསྟན་འགྲོར་སྨན་པའི་ཕྱག་ལས་འབའ་ཞིག་གིས་བྲེལ་བཞིན་པའི་ངང་དུ་གནས།གཞན་ཡང་དུས་ཚོད་ལ་དམ་འཛིན་མཛད་དེ་ངེས་དོན་ཡེ་ཤེས་ཆེན་པོའི་དགོངས་ཉམས་ཉིན་རེར་ཆུ་ཚོད་བཞི་ལྔ་ཙམ་རིང་བསྐྱངས་པ་སོགས་ཀྱི་རྣམ་པར་ཐར་པ་བརྗོད་ལས་འདས།ད་ལྟའི་ཆར་ཡང་བདག་ཅག་བསོད་ལྡན་ཡོངས་ཀྱི་མགོན་དུ་འཆད་རྩོད་རྩོམ་གསུམ་དང་།ཐོས་གསུམ་སྒོམ་གསུམ་གྱི་སྒོ་ནས་རྒྱལ་བསྟན་འཁོར་ལོ་གསུམ་གྱི་མཛད་བཟང་སྐྱོང་བཞིན་བཞུགས་པ་བཅས་ཀྱི་རྣམ་ཐར་མདོར་བསྡུས་སོ།།